[pic] | COMISIA COMUNITĂŢILOR EUROPENE |

Bruxelles, 8.7.2008

COM(2008) 454 final

2008/0144 (CNS)

Propunere de

REGULAMENT AL CONSILIULUI

de instituire a unei acţiuni specifice temporare care urmăreşte să promoveze restructurarea flotelor comunitare de pescuit afectate de criza economică

(prezentată de Comisie)

EXPUNERE DE MOTIVE

1. CONTEXTUL PROPUNERII

• Motivele şi obiectivele propunerii

Preţul actual al petrolului a atins un maxim istoric, chiar şi în termeni reali, şi corespunde unei mutaţii sistemice a economiei globale. Comisia analizează acest aspect în perspectiva cea mai largă şi, în acest scop, a publicat recent Comunicarea intitulată „Răspunsul la provocarea reprezentată de preţurile petrolului” [COM(2008) 384, Bruxelles, 13.6.2008], vizând acest aspect. Comisia ia notă de faptul că pieţele petrolului au o dimensiune internaţională, Comisia sau chiar Uniunea Europeană nedispunând aşadar de prea multe posibilităţi de a interveni în mod direct. Se recunoaşte faptul că creşterea continuă a preţurilor la petrol, care a atins proporţii remarcabile în ultimele luni, exercită o presiune foarte puternică asupra sectorului pescuitului. Acest sector nu este singurul care se confruntă cu probleme din cauza preţurilor ridicate la petrol, însă problema sa este în mod special complexă din cauza constrângerilor care decurg din faptul că flota de pescuit se confruntă cu o supracapacitate sistemică agravată de oportunităţile reduse de capturi faţă de situaţia din trecut. Mai mult, preţurile la peşte au stagnat în mare măsură, iar marea majoritate a societăţilor de pescuit sunt întreprinderi mici şi mijlocii (IMM). Preţurile ridicate la petrol reprezintă o problemă structurală care necesită remedii structurale. Cu toate acestea, trebuie să se aibă în vedere şi măsuri pe termen scurt pentru a se asigura că sectorul pescuitului nu va fi complet anihilat. În cadrul celei de-a 1835-a reuniuni, care a avut loc la Strasbourg la 17 iunie 2008, Comisia a luat cunoştinţă de nota informativă SEC(2008) 2079/3 privind un pachet de măsuri de urgenţă concepute pentru a răspunde dificultăţilor imediate de ordin economic şi social din sectorul pescuitului din UE şi pentru a constitui o contribuţie durabilă la abordarea problemei supracapacităţii sistemice. Această reacţie trebuie să aibă loc la nivelul întregii UE şi trebuie să fie coordonată, pentru a se evita denaturarea concurenţei şi discriminările între statele membre sau între flote. Criza profundă generată de preţurile ridicate la combustibil fac să fie imperativă, mai mult ca niciodată, atacarea cauzei care stă la baza problemelor structurale ale sectorului. Pachetul se axează în principal pe reducerea supracapacităţii şi pe asigurarea faptului că navele pot opera mai eficient şi cu o productivitate mai ridicată. Dat fiind că această situaţie de urgenţă necesită soluţii coordonate la nivel comunitar, pachetul se bazează în esenţă pe o utilizare optimizată a Fondului european pentru pescuit (FEP). Pachetul constă în mare parte în măsuri bazate pe derogări temporare de la normele FEP, pentru a sprijini adaptarea mai rapidă a flotei comunitare la situaţia actuală şi pentru a oferi un ajutor temporar în scopul amortizării consecinţelor economice şi sociale în etapa de tranziţie.

• Contextul general

Sectorul pescuitului constituie o componentă esenţială a vieţii economice în multe regiuni costiere din Uniunea Europeană şi aduce o contribuţie distinctă la siguranţa aprovizionării cu alimente şi la sănătatea naţională, prin furnizarea unei game de produse de înaltă calitate. În 2005, cifra totală a angajaţilor din întregul lanţ de valori aferent produselor pescăreşti în cele 27 de state membre ale UE se ridica la circa 407 000 persoane, dintre care 187 000 erau angajate în sectorul pescuitului efectiv, iar 18 000 ocupau posturi în activităţi auxiliare. Sectorul pescuitului din UE se confruntă de multă vreme cu un cerc vicios de rentabilitate economică scăzută şi supraexploatare a resurselor din cauza unei supracapacităţi semnificative. De la reforma din 2002 a politicii comune în domeniul pescuitului s-au realizat mai mulţi paşi în direcţia ruperii acestui cerc vicios, însă supracapacitatea şi pescuitul excesiv periclitează încă viabilitatea economică a sectorului. În contextul acestei fragilităţi structurale, creşterea dramatică a preţurilor la petrol a afectat deosebit de mult sectorul pescuitului, mai ales dat fiind că acest lucru se întâmplă în condiţiile în care preţurile pe piaţă la prima vânzare a peştelui continuă să stagneze de zece ani.

• Dispoziţii în vigoare în domeniul propunerii

Regulamentul (CE) nr. 1198/2006 al Consiliului din 27 iulie 2006 privind Fondul European pentru Pescuit.

• Coerenţa cu celelalte politici şi obiective ale Uniunii

Măsurile propuse sunt concepute în conformitate cu obiectivele politicii comune în domeniul pescuitului şi cu politica de dezvoltare durabilă a Comunităţii.

2. Consultarea părţilor interesate şi evaluarea impactului

• Consultarea păr ţilor interesate

Imposibil de realizat din cauza caracterului urgent al propunerii.

• Obţinerea şi utilizarea expertizei

Nu a fost necesară expertiza externă.

• Evaluarea impactului

Având în vedere caracterul urgent al propuneri, nu s-a realizat nicio evaluare oficială a impactului. Cu toate acestea, se pot avansa următoarele elemente care arată că derogările propuse reprezintă cea mai bună opţiune posibilă.

Este probabil ca climatul global actual caracterizat de preţuri ridicate la petrol să continue să restrângă marjele şi lichiditatea operatorilor din sectorul pescuitului. Preţul barilului de petrol Brent pe piaţa internaţională a crescut de peste cinci ori, de la 20 USD pe baril în 2002 la peste 140 USD pe baril până la sfârşitul lunii iunie 2008, iar această tendinţă nu prezintă semne că s-ar opri aici. Preţurile la combustibilul utilizat în transportul maritim în UE au crescut în aceeaşi perioadă cu aproximativ 240% şi depăşesc acum în mod regulat 0,7 EUR/litru.

Se estimează că, în 2006, flotele comunitare au cheltuit circa 1 miliard EUR pentru combustibil, adică aproximativ 15-20% din valoarea debarcărilor, preţurile variind între 0,45 şi 0,55 EUR pe litru. Astăzi, preţul combustibilului este mult mai mare. La nivelul actual al preţurilor, costurile pentru combustibil ale ansamblului flotei s-ar ridica la circa 2 miliarde EUR/an, sau circa 30% din valoarea în EUR a debarcărilor.

O estimare a costurilor pentru combustibil ca procent din venituri arată că segmentele cele mai afectate sunt instalaţiile remorcate (de exemplu traulerele), care tind să aibă motoare de mare putere. În unele cazuri, costurile pentru combustibil reprezintă până la 50% din valoarea debarcărilor. Impactul asupra navelor care utilizează instalaţii pasive (de exemplu capcane, setci, paragate) este cu mult mai scăzut, însă poate totuşi reprezenta circa 5-20% din totalul veniturilor din pescuit. În ceea ce priveşte pierderea de locuri de muncă, probele disponibile ne duc la concluzia că în contextul preţurilor actuale la combustibil, acestea s-ar putea ridica până la 15% sau chiar mai mult. Pierderea de locuri de muncă nu s-ar limita numai la sectorul pescuitului efectiv, deoarece multe servicii portuare, licitaţii etc. depind de activitatea navelor.

Capturile în UE au scăzut în mod constant începând cu 1993, cu o medie de 2% pe an. Aproape toate stocurile de specii demersale au scăzut în ultimii ani şi în prezent nu mai sunt durabile. Stocurile de specii pelagice, care au o evoluţie ciclică mai pronunţată, sunt în general într-o stare mai bună. Oportunităţile scăzute de captură înseamnă că sectorul operează la niveluri de productivitate reduse. În consecinţă, costurile unitare cresc, iar marjele scad.

În ciuda volumului debarcărilor aflat în scădere la majoritatea stocurilor, preţurile de primă vânzare pentru multe specii importante au stagnat sau chiar au scăzut în termeni reali. Acest fapt se datorează în parte naturii perisabile a peştelui, atomizării ofertei şi puterii ridicate de cumpărare a unităţilor de prelucrare şi a lanţurilor de comercializare care au acces la produse pescăreşti de pe piaţa mondială, cu preţuri de import scăzute. În orice caz, incapacitatea pescarilor de a repercuta costurile mai mari către restul lanţului contrastează puternic cu ceea ce se întâmplă în multe alte sectoare industriale.

Una dintre principalele provocări pentru industriile de pescuit din UE a fost şi este în continuare dezechilibrul structural între capacitatea flotei şi multe dintre resursele de pescuit. Acum câţiva ani s-a estimat că supracapacitatea flotei comunitare era în jur de 40%. De mai mulţi ani, politica comună în domeniul pescuitului a încercat să soluţioneze această problemă care rămâne însă departe de a fi rezolvată. Din cauza supracapacităţii şi din cauză că baza de resurse s-a erodat în urma zecilor de ani de pescuit excesiv, industria prezintă o rezistenţă scăzută la presiunile economice externe, cum ar fi creşterea preţurilor la combustibil.

Cu toate acestea, analiza economică demonstrează că, chiar şi în cazul unor flote pentru pescuitul speciilor demersale şi pelagice care depind foarte mult de combustibil, reducerea flotei, în combinaţie cu reconstituirea stocurilor de peşti şi cu creşterea preţurilor la peşte, va readuce rentabilitatea în cea mai mare parte a sectorului.

Prin urmare, intervenţiile structurale sunt esenţiale pentru soluţionarea problemei supracapacităţii, ajutând astfel la îmbunătăţirea bazei de resurse, reducând dependenţa de combustibil şi sporind valoarea peştelui pe piaţă.

3. Elementele juridice ale propunerii

• Rezumatul ac ţiunii propuse

Propunerea instituie un regim ad hoc special şi temporar, care va deroga de la unele dispoziţii ale Regulamentului (CE) nr. 1198/2006 al Consiliului din 27 iulie 2006 privind Fondul European pentru Pescuit, pentru o perioadă care se încheie la 31 decembrie 2010.

• Temei juridic

Articolele 36 şi 37 din tratat.

• Principiul subsidiarităţii

Propunerea intră în sfera competenţei exclusive a Comunităţii. În consecinţă, principiul subsidiarităţii nu se aplică.

• Principiul proporţionalităţii

Propunerea respectă principiul proporţionalităţii din următoarele motive.

Regulamentul Consiliului de care este vorba oferă statelor membre noi posibilităţi de utilizare mai eficace a Fondului european pentru pescuit pentru a susţine restructurarea flotelor cel mai afectate de criza economică. Modul în care a fost conceput asigură faptul că efectele regulamentului propus nu depăşesc ceea ce este necesar pentru a depăşi criza şi nu pun în pericol scopurile primare ale politicii comune în domeniul pescuitului, în special în ceea ce priveşte echilibrul între capacitatea şi resursele de pescuit.

Propunerea nu are nicio nouă implicaţie asupra bugetului comunitar. Statele membre aplică derogările prin reprogramarea propriilor programe operaţionale privind FEP, în limitele creditelor de angajament care sunt definite în prezent pentru FEP pentru perioada 2007-2013.

• Alegerea instrumentelor

Instrumentele propuse: regulament.

Alte instrumente nu ar fi adecvate din următorul motiv:

Propunerea constă în derogări temporare de la un regulament al Consiliului, ceea ce necesită un alt regulament al Consiliului.

4. IMPLICAŢII BUGETARE

Propunerea nu are implicaţii bugetare, cu excepţia unei modificări a profilului anual al creditelor de plată (CP) din cadrul FEP.

2008/0144 (CNS)

Propunere de

REGULAMENT AL CONSILIULUI

de instituire a unei acţiuni specifice temporare care urmăreşte să promoveze restructurarea flotelor comunitare de pescuit afectate de criza economică

CONSILIUL UNIUNII EUROPENE,

având în vedere Tratatul de instituire a Comunităţii Europene, în special articolele 36 şi 37,

având în vedere propunerea Comisiei[1],

având în vedere avizul Parlamentului European[2],

întrucât:

(1) Regulamentul (CE) nr. 1198/2006 al Consiliului din 27 iulie 2006 privind Fondul European pentru Pescuit[3] stabileşte normele privind asistenţa structurală comunitară în sectorul pescuitului. În special, titlul IV capitolul I din regulament stabileşte condiţiile în care statele membre pot obţine o contribuţie financiară de la Fondul european pentru pescuit (FEP) pentru măsurile de adaptare a flotei comunitare de pescuit.

(2) FEP urmăreşte să contribuie la măsurile care au fost luate de la reforma din 2002 a politicii comune în domeniul pescuitului (PCP) cu scopul de a reduce presiunea asupra stocurilor de peşte, asigurând în acelaşi timp condiţii sociale şi economice durabile pentru sectorul în cauză.

(3) În contextul recentei situaţii economice, având în vedere mai ales creşterea dramatică a preţurilor la combustibili, sunt absolut necesare măsuri suplimentare care urmăresc o adaptare rapidă a flotei comunitare de pescuit la situaţia actuală, răspunzând nevoii de a asigura condiţii sociale şi economice durabile pentru sectorul în cauză. Aceste măsuri ar trebui să contribuie la îndeplinirea obiectivelor generale stabilite la articolul 33 din tratat şi a obiectivelor PCP stabilite la articolul 2 din Regulamentul (CE) nr. 2371/2002 al Consiliului din 20 decembrie 2002 privind conservarea şi exploatarea durabilă a resurselor piscicole în conformitate cu politica comună în domeniul pescuitului[4]. În acest context, măsurile respective ar trebui să vizeze situaţia actuală marcată de dificultăţi economice şi sociale, abordând în acelaşi timp problema supracapacităţii sistemice.

(4) Este important să se asigure că toate statele membre dispun în mod egal de astfel de acţiuni şi, prin urmare, trebuie abordate şi coordonate la nivel comunitar pentru a se asigura faptul că sunt disponibile în mod egal tuturor statelor membre şi pentru a se evita denaturarea concurenţei între state membre sau între flote.

(5) În consecinţă, este necesară o iniţiativă comunitară care suplimentează şi permite derogări temporare de la anumite dispoziţii ale Regulamentului (CE) nr. 1198/2006. Prin urmare, această iniţiativă ar trebui să prevadă măsuri specifice cu caracter general şi punerea în aplicare a sistemelor de adaptare a flotelor în statele membre, care să abordeze în mod eficace dificultăţile economice actuale, asigurând, în acelaşi timp, viabilitatea pe termen lung a sectorului pescuitului.

(6) Având în vedere caracterul excepţional al acestor măsuri şi problemele economice pe care intenţionează să le abordeze, durata acestora ar trebui limitată la cea mai scurtă perioadă posibilă suficientă pentru a îndeplini obiectivele avute în vedere.

(7) Aceste măsuri ar trebui puse în aplicare de statele membre în contextul propriilor programe operaţionale în cadrul FEP şi finanţate din fondurile alocate acestora în acest scop.

(8) De asemenea, statele membre ar trebui să aibă dreptul de a creşte numărul acţiunilor care beneficiază de aceste fonduri prin finanţarea anumitor măsuri exclusiv din fonduri naţionale, fără nicio finanţare din instrumente financiare comunitare. Având în vedere necesitatea de a rezolva urgent situaţia gravă cu care se confruntă sectorul pescuitului, aceste măsuri care urmăresc îmbunătăţirea structurală şi viabilitatea economică pe termen lung a sectorului nu ar trebui să facă obiectul aplicării articolelor 87, 88 şi 89 din tratat. Pentru a limita posibilităţile de denaturare a concurenţei şi efectele asupra pieţei interne, aceste măsuri vor fi supuse anumitor constrângeri.

(9) Această iniţiativă ar trebui să reprezinte contribuţia comunitară la măsuri vizând încetarea permanentă şi temporară a activităţilor de pescuit, investiţiile la bord menite să reducă dependenţa de combustibili a navelor de pescuit, compensarea socioeconomică, precum şi anumite acţiuni colective. Pentru a asigura eficacitatea acestor măsuri şi pentru a permite statelor membre să beneficieze la maximum de fondurile disponibile, ar trebui să se coboare pragurile pentru participarea privată la finanţarea măsurilor.

(10) Pentru a putea contribui la restructurare, ar trebui să fie disponibilă opţiunea de încetare temporară a activităţilor de pescuit. Încetarea temporară a activităţilor de pescuit ar trebui să urmărească în special creşterea beneficiilor economice prin susţinerea refacerii stocurilor sau prin promovarea unor condiţiilor de comercializare mai favorabile. În acest scop, statele membre ar trebui încurajate să stabilească o legătură între încetarea temporară şi considerentele de dinamică biologică, caracter sezonier şi dinamică a pieţei. În contextul crizei economice, este de asemenea necesar să se faciliteze acordarea de compensaţii pescarilor care şi-au încetat temporar activităţile anterior adoptării prezentului regulament.

(11) Pentru a sprijini sectorul pescuitului să se adapteze la tehnici de pescuit cu consum mai redus de combustibil, este oportun să se faciliteze înlocuirea echipamentelor existente la bordul navelor de pescuit, pentru ca acestea să dispună de tehnici de pescuit noi şi cu consum mai redus de energie. În acest sens, ar trebui puse la dispoziţie posibilităţi suplimentare de contribuţie la investiţiile la bordul navelor de pescuit.

(12) Ar trebui să se prevadă o contribuţie comunitară şi la acţiuni colective destinate să ofere armatorilor cunoştinţe privind auditurile energetice pentru nave şi consultanţă de specialitate pentru elaborarea de planuri de restructurare şi modernizare şi de sisteme de adaptare a flotelor. În plus, ar trebui puse la dispoziţie fonduri pentru proiectele-pilot care urmăresc reducerea consumului energetic al navelor, motoarelor, echipamentelor sau instalaţiilor.

(13) În scopul asigurării viabilităţii pe termen lung a sectorului pescuitului, ar trebui să se introducă un nou instrument care să permită statelor membre să îşi reducă capacitatea flotelor şi să sporească rentabilitatea acestora. Acest instrument ar trebui să aibă forma sistemelor de adaptare a flotelor şi să vizeze flotele pentru care costurile energetice reprezintă în medie cel puţin 30% din costurile de producţie. Aceste sisteme de adaptare a flotelor ar trebui să aibă ca rezultat o reducere de cel puţin 30% a capacităţii flotelor în cauză.

(14) Ar trebui aplicate condiţii mai favorabile pentru cazurile în care statele membre instituie măsuri în contextul sistemelor de adaptare a flotelor în scopul asigurării viabilităţii pe termen lung a uneia sau mai multora dintre flotele lor prin reducerea capacităţii.

(15) Este necesar ca statele membre să fie încurajate să continue extinderea propriilor sisteme de încetare permanentă pentru a-şi adapta flotele la resursele disponibile. În consecinţă, este oportun să se prevadă posibilităţi suplimentare de contribuţie la încetarea permanentă. Pentru a facilita restructurarea, ar trebui să se asigure existenţa unor posibilităţi suplimentare de încetare temporară a activităţii de pescuit pentru pescarii şi armatorii vizaţi de sisteme de adaptare a flotelor.

(16) Mai mult, statele membre care au adoptat un sistem de adaptare a flotei ar trebui să dispună şi de posibilitatea de a implementa măsuri de dezafectare parţială care să asigure o utilizare mai eficientă din punctul de vedere al costurilor a fondurilor disponibile în cadrul FEP pentru reducerea capacităţii şi consumului energetic al flotei în cauză. În contextul acestor măsuri de dezafectare parţială, armatorii care îşi retrag una sau mai multe nave din flotă ar trebui să aibă posibilitatea de a refolosi o parte din capacitatea retrasă pentru o nouă navă mai mică şi cu consum energetic mai redus. Pe lângă aceasta, statelor membre ar trebui să li se permită alocarea către noi nave a unei cantităţi limitate din capacitatea totală retrasă în cadrul sistemului de adaptare a flotei. În asemenea cazuri, ar trebui puse la dispoziţie fonduri doar pentru o parte din capacitatea care este retrasă permanent.

(17) Dat fiind caracterul urgent al situaţiei şi nevoia de acţiune imediată în toate statele membre, este oportun să se crească la 95% procentajul de cofinanţare comunitară în cadrul FEP pentru măsurile vizate de prezenta iniţiativă. În acelaşi context, este important ca aceste fonduri să fie puse la dispoziţia statelor membre într-un timp mai scurt decât în mod normal.

ADOPTĂ PREZENTUL REGULAMENT:

CAPITOLUL I

DISPOZIŢII GENERALE

Articolul 1Obiect

1. Prezentul regulament instituie o acţiune comunitară specifică concepută să ofere sprijin excepţional şi temporar persoanelor şi întreprinderilor active în sectorul pescuitului şi care sunt afectate de criza economică indusă de creşterea preţurilor la petrol în 2008, sub forma unui regim special în cadrul Fondului european pentru pescuit (denumit în continuare „FEP”).

2. Această acţiune specifică constă în:

(a) măsuri cu caracter general care completează şi derogă de la anumite dispoziţii ale Regulamentului (CE) nr. 1198/2006; şi

(b) măsuri cu caracter special care completează şi derogă de la anumite dispoziţii ale Regulamentelor (CE) nr. 2371/2002 şi (CE) nr. 1198/2006 care depind de punerea în aplicare a unui sistem de adaptare a flotei, astfel cum este menţionat la articolul 12.

Articolul 2

Domeniul de aplicare

Prezentul regulament se aplică doar ajutoarelor publice care au făcut obiectul unei decizii administrative a autorităţilor naţionale pertinente până la 31 decembrie 2010.

Articolul 3 Cadrul financiar

1. Măsurile prevăzute de prezentul regulament pot beneficia de sprijin financiar de la FEP în limita creditelor de angajament stabilite pentru perioada 2007-2013.

2. Ajutoarele publice acordate în baza prezentei acţiuni specifice nu pot fi cumulate cu alt ajutor public care are acelaşi scop şi, în special, cu cele acordate de Fondul european agricol pentru dezvoltare rurală (FEADR), Fondul european de dezvoltare regională (FEDR), Fondul social european (FSE), Fondul de coeziune şi alte instrumente financiare comunitare şi fonduri naţionale.

Articolul 4Aplicarea normelor privind ajutoarele de stat

1. Fără a aduce atingere alineatului (2), articolele 87, 88 şi 89 din tratat nu se aplică în cazul ajutoarelor acordate de statele membre în temeiul prezentului regulament şi în conformitate cu acesta în cadrul domeniului de aplicare a articolului 36 din tratat.

2. Ajutoarele acordate de statele membre fără finanţare din partea unor instrumente financiare comunitare, care depăşesc limitele stabilite la articolul 1 alineatul (3) din Regulamentul (CE) nr. …/2008 al Comisiei din iulie 2008 privind aplicarea articolelor 87 şi 88 din tratat întreprinderilor mici şi mijlocii active în producţia, prelucrarea şi comercializarea produselor pescăreşti, fac obiectul aplicării articolelor 87, 88 şi 89 din tratat.

3. În cazul în care statele membre acordă ajutoare fără finanţare din partea unor instrumente financiare comunitare şi în limitele stabilite la articolul 1 alineatul (3) din Regulamentul (CE) nr. …/2008 al Comisiei din iulie 2008 privind aplicarea articolelor 87 şi 88 din tratat întreprinderilor mici şi mijlocii care activează în domeniul producţiei, prelucrării şi comercializării produselor pescăreşti, statele membre transmit Comisiei o sinteză a informaţiilor referitoare la aceste ajutoare, înaintea punerii lor în aplicare. Mai mult, în fiecare an, cel târziu până la 1 iulie, statele membre prezintă Comisiei un raport privind ajutoarele acordate în temeiul prezentului alineat.

CAPITOLUL II

Măsuri cu caracter general

ARTICOLUL 5 MăSURI CU CARACTER GENERAL

Ajutoarele publice pentru persoanele şi întreprinderile menţionate la articolul 1 pot fi acordate până la 31 decembrie 2010, în conformitate cu normele stabilite în prezentul capitol.

Articolul 6Încetarea temporară a activită ţilor de pescuit

1. Pe lângă măsurile prevăzute la articolul 24 din Regulamentul (CE) nr. 1198/2006, FEP poate contribui la finanţarea măsurilor de ajutor pentru încetarea temporară a activităţilor de pescuit pentru pescari şi armatorii de nave de pescuit pe o perioadă maximă de trei luni, puse în aplicare în perioada 1 iulie 2008 – 31 decembrie 2009, cu condiţia ca:

(a) încetarea temporară a activităţilor de pescuit să fi fost iniţiată înainte de 30 noiembrie 2008; şi

(b) în termen de şase luni de la data intrării în vigoare a prezentului regulament, întreprinderile beneficiare să facă obiectul unor măsuri de restructurare precum sisteme de adaptare a flotelor, planuri de ajustare a efortului de pescuit, programe naţionale de dezafectare, planuri de pescuit, precum şi alte măsuri de restructurare/modernizare.

2. Măsurile prevăzute la alineatul (1) pot acoperi următoarele costuri:

(a) costurile fixe suportate de armatori atunci când nava este oprită în port (taxe portuare, costuri de asigurare, costuri de întreţinere, costuri financiare legate de împrumuturi);

(b) o parte a salariului de bază al pescarilor.

3. Ajutorul public total pe stat membru pentru măsurile prevăzute la alineatul (1) nu depăşeşte cel mai mare dintre următoarele două praguri: 6 milioane EUR sau o sumă egală cu 8% din asistenţa financiară a FEP alocată sectorului din statul membru în cauză.

4 Statele membre monitorizează respectarea condiţiilor stabilite la articolul 70 din Regulamentul (CE) nr. 1198/2006 de către ajutoarele acordate în conformitate cu prezentul capitol, iar Comisia realizează corecţiile financiare în conformitate cu articolul 97 din acelaşi regulament dacă statele membre nu se asigură că, în termen de şase luni de la intrarea în vigoare a prezentului regulament, persoanele sau întreprinderile care beneficiază de acest ajutor fac obiectul unor măsuri de restructurare după cum se prevede la alineatul (1) litera (b).

Articolul 7Investi ţii la bordul navelor de pescuit şi selectivitate

Prin derogare de la litera (a) din anexa II la Regulamentul (CE) nr. 1198/2006, în cazul în care se acordă o contribuţie pentru finanţarea de echipamente care îmbunătăţesc în mod semnificativ eficienţa energetică la bordul navelor de pescuit, inclusiv navele costiere de pescuit pe scară redusă, participarea financiară privată minimă la această operaţiune este de 40%.

Articolul 8Compensare socioeconomică

Pe lângă măsurile prevăzute la articolul 27 din Regulamentul (CE) nr. 1198/2006, FEP poate contribui la finanţarea unor măsuri de retragere anticipată din activitate, inclusiv pensionarea anticipată a lucrătorilor din sectorul pescuitului, cu excepţia lucrătorilor din sectorul acvaculturii şi din sectorul prelucrării produselor pescăreşti şi de acvacultură.

Articolul 9Ac ţiuni colective

1. Pe lângă acţiunile colective prevăzute la articolul 37 din Regulamentul (CE) nr. 1198/2006, FEP poate contribui la finanţarea măsurilor care oferă asistenţă pentru:

(a) efectuarea de audituri energetice pentru grupuri de nave; şi

(b) consultanţă de specialitate pentru elaborarea de planuri de restructurare sau modernizare, inclusiv a sistemelor de adaptare a flotelor menţionate la articolul 12.

2. Prin derogare de la litera (a) din anexa II la Regulamentul (CE) nr. 1198/2006, în cazul în care se acordă o contribuţie pentru finanţarea măsurilor menţionate la alineatul (1), nivelul maxim al contribuţiei publice este de 100%.

3. FEP poate contribui la finanţarea compensaţiei acordate organizaţiilor de producători care nu mai au dreptul să beneficieze de ajutor în temeiul articolului 10 alineatul (1) al doilea şi al treilea paragraf din Regulamentul (CE) nr. 104/2000 din 17 decembrie 1999 privind organizarea comună a pieţelor în sectorul produselor pescăreşti şi de acvacultură[5], pentru compensarea costurilor care rezultă din obligaţiile impuse acestora în temeiul articolului 9 din acelaşi regulament şi sub rezerva condiţiilor prevăzute la articolul 10 alineatele (2), (3) şi (4) din regulamentul respectiv.

Articolul 10Proiecte pilot

Pe lângă măsurile prevăzute la articolul 41 alineatul (2) din Regulamentul (CE) nr. 1198/2006, FEP poate contribui la finanţarea proiectelor pilot care testează ameliorările tehnice vizând reducerea consumului energetic al navelor, motoarelor, echipamentelor sau instalaţiilor.

CAPITOLUL IIImăsuri speciale aplicabile exclusiv flotelor care fac obiectul unor sisteme de adaptare a flotelor

ARTICOLUL 11 MăSURI APLICABILE EXCLUSIV FLOTELOR CARE FAC OBIECTUL UNOR SISTEME DE ADAPTARE A FLOTELOR

Ajutoarele publice pentru persoanele şi întreprinderile menţionate la articolul 1 pot fi acordate până la 31 decembrie 2010, în conformitate cu normele stabilite în prezentul capitol, cu condiţia ca acestea să facă obiectul unui sistem de adaptare a flotei menţionat la articolul 12.

Statele membre monitorizează respectarea condiţiilor stabilite la articolul 70 din Regulamentul (CE) nr. 1198/2006 de către ajutoarele acordate în conformitate cu prezentul capitol, iar Comisia realizează corecţiile financiare în conformitate cu articolul 97 din acelaşi regulament dacă statele membre nu se asigură că reducerile necesare de capacitate de pescuit şi încetările permanente sau temporare au loc în conformitate cu prezentul capitol.

Articolul 12Sisteme de adaptare a flotelor

1. Statele membre pot adopta şi implementa sisteme de adaptare a flotelor menite a restructura flotele de pescuit afectate de criza economică.

2. Sistemele de adaptare a flotelor pot cuprinde măsurile prevăzute la titlul IV capitolul I din Regulamentul (CE) nr. 1198/2006, precum şi pe cele prevăzute de prezentul regulament.

3. Un sistem de adaptare a flotei vizează doar flotele ale căror costuri energetice reprezintă în medie cel puţin 30% din costurile de producţie, pe baza cifrei de afaceri din 2007 a flotei vizate de sistemul respectiv.

4. Un sistem de adaptare a flotei îndeplineşte următoarele cerinţe:

(a) are ca rezultat, până cel târziu la 31 decembrie 2012, o reducere permanentă cu cel puţin 30% a capacităţii de pescuit a flotei vizate de sistem; această limită poate fi redusă la un nivel minim de 20%, sub rezerva aprobării de către Comisie, în cazul în care sistemul de adaptare a flotei se aplică unui stat membru cu o flotă de mai puţin de 100 de nave, iar o reducere de 30% ar afecta în mod disproporţionat viabilitatea activităţilor conexe pescuitului care depind de aceasta;

(b) cuprinde lista navelor cărora li se aplică sistemul, identificate prin denumirea şi numărul lor de înregistrare în registrul flotei comunitare de pescuit.

5. O navă de pescuit poate fi inclusă într-un singur sistem de adaptare a flotei. Condiţiile de includere a unei nave de pescuit într-un sistem de adaptare a flotei sunt următoarele:

(a) nava trebuie să fi desfăşurat activităţi de pescuit maritim de cel puţin 60 de zile pe an în cei doi ani anteriori datei adoptării sistemului de adaptare a flotei;

(b) nava trebuie să fie operaţională la data adoptării sistemului de adaptare a flotei.

6. Cel târziu la nouă luni de la intrarea în vigoare a prezentului regulament, statele membre comunică Comisiei sistemele de adaptare a flotelor adoptate.

7. Atunci când un stat membru solicită revizuirea programului său operaţional în scopul încorporării sistemelor de adaptare a flotelor, articolul 18 din Regulamentul (CE) nr. 1198/2006 se aplică în consecinţă.

Articolul 13Conformitatea şi auditul sistemelor de adaptare a flotelor

1. Rapoartele menţionate la articolul 67 din Regulamentul (CE) nr. 1198/2006 includ rezultatele obţinute în ceea ce priveşte punerea în aplicare a sistemelor de adaptare a flotelor.

2. Comisia poate realiza audituri privind punerea în aplicare a sistemelor de adaptare a flotelor. În acest scop, Comisia poate fi asistată de experţi externi finanţaţi de FEP în conformitate cu dispoziţiile articolului 46 alineatul (1) din Regulamentul (CE) nr. 1198/2006.

3. Nerespectarea, de către un stat membru, a condiţiilor stabilite într-un sistem de adaptare a flotei sau neîndeplinirea rezultatelor prevăzute în acesta în termenul limită fixat se consideră o neregulă în sensul articolului 97 din Regulamentul (CE) nr. 1198/2006. Criteriile pentru corecţii, astfel cum sunt stabilite la articolul respectiv, se aplică în consecinţă.

Articolul 14Încetarea permanentă a activită ţilor de pescuit

1. În sensul articolului 23 din Regulamentul (CE) nr. 1198/2006, sistemele de adaptare a flotelor sunt asimilate planurilor de ajustare a eforturilor de pescuit menţionate la articolul respectiv.

2. Dispoziţiile articolului 23 alineatul (2) din Regulamentul (CE) nr. 1198/2006 nu se aplică măsurilor de încetare permanentă adoptate în contextul unui sistem de adaptare a flotei.

3. În termen de şase luni de la adoptarea unui sistem de adaptare a flotei, navele incluse pe lista de încetare permanentă a activităţilor de pescuit în temeiul acestui sistem îşi încetează permanent activităţile de pescuit.

Articolul 15Încetarea temporară a activită ţilor de pescuit

1. Pe lângă măsurile prevăzute la articolul 24 din Regulamentul (CE) nr. 1198/2006 şi la articolul 6 din prezentul regulament, FEP poate contribui la finanţarea măsurilor de ajutor pentru încetarea temporară a activităţilor de pescuit pentru pescari şi armatorii de nave de pescuit incluse într-un sistem de adaptare a flotei, cu condiţia ca încetarea temporară a activităţii să fie instituită în perioada 1 ianuarie 2009 – 31 decembrie 2009 şi să aibă o durată maximă de:

(a) 3 luni anterior retragerii permanente a navei sau în timpul perioadei de înlocuire a motorului; de la 1 ianuarie 2010 se poate acorda o perioadă maximă de încă 3 luni dacă procesul de înlocuire a motorului este încă în derulare;

(b) şase săptămâni în cazul altor nave incluse într-un sistem de adaptare a flotei, atunci când navele respective fac obiectul uneia dintre celelalte măsuri menţionate la articolul 12 alineatul (2).

2. Măsurile prevăzute la alineatul (1) pot acoperi următoarele costuri:

(a) costurile fixe suportate de armatori atunci când nava este oprită în port (taxe portuare, costuri de asigurare, costuri de întreţinere, costuri financiare legate de împrumuturi);

(b) o parte a salariului de bază al pescarilor.

3. Ajutorul public total pe stat membru pentru măsurile prevăzute la alineatul (1) nu depăşeşte cel mai mare dintre următoarele două praguri: 6 milioane EUR sau o sumă egală cu 8% din asistenţa financiară a FEP alocată sectorului din statul membru în cauză.

Articolul 16Investi ţii la bordul navelor de pescuit şi selectivitate

1. Prin derogare de la litera (a) din anexa II la Regulamentul (CE) nr. 1198/2006, în cazul în care se acordă o contribuţie pentru finanţarea achiziţionării de echipamente sau a înlocuirii de instalaţii ori motoare care îmbunătăţesc în mod semnificativ eficienţa energetică la bordul navelor de pescuit, inclusiv al navelor costiere de pescuit pe scară redusă, participarea financiară privată minimă la această operaţiune este de 40%.

2. Statele membre fixează participarea financiară privată minimă menţionată la alineatul (1) pe baza unor criterii obiective, precum vârsta navei, ameliorarea eficienţei energetice sau nivelul de reducere a capacităţii incluse în sistemul de adaptare a flotei.

3. Limita de vârstă menţionată la articolul 25 alineatul (1) din Regulamentul (CE) nr. 1198/2006 nu se aplică navelor care beneficiază de ajutor în temeiul prezentul articol pentru înlocuirea de instalaţii sau echipamente.

4. Prin derogare de la articolul 25 alineatul (3) litera (c) din Regulamentul (CE) nr. 1198/2006, FEP poate contribui la o singură înlocuire de motor pentru fiecare navă care are o lungime totală de peste 24 de metri şi care este inclusă într-un sistem de adaptare a flotei, cu condiţia ca noul motor să aibă o putere cu cel puţin 20% mai scăzută decât cel vechi şi o eficienţă energetică sporită.

5. Prin derogare de la articolul 25 alineatul (7) din Regulamentul (CE) nr. 1198/2006, se permite o înlocuire suplimentară a instalaţiilor pentru navele incluse într-un sistem de adaptare a flotei, cu condiţia ca noile instalaţii să aducă o îmbunătăţească semnificativ eficienţa energetică. Condiţiile stabilite la literele (a) şi (b) de la alineatul respectiv nu se aplică.

CAPITOLUL IVmăsuri de dezafectare par Ţ IALă ÎN CADRUL SISTEMELOR DE ADAPTARE A FLOTELOR

ARTICOLUL 17 DEZAFECTARE PAR ţială

Ajutoarele publice pentru armatorii de nave care îşi retrag permanent una sau mai multe nave incluse într-un sistem de adaptare a flotei pentru a construi o nouă navă cu o capacitate de pescuit mai mică şi cu un consum energetic redus se pot acorda până la 31 decembrie 2010, în conformitate cu normele stabilite în prezentul capitol şi cu condiţia ca sistemul de adaptare a flotei să îndeplinească următoarele două cerinţe:

(a) să includă nave care utilizează una şi aceeaşi instalaţie de pescuit; şi

(b) să includă nave care reprezintă cel puţin 70% din capacitatea flotei care utilizează respectiva instalaţie de pescuit din statul membru în cauză.

Aceste retrageri permanente sunt denumite în continuare „dezafectări parţiale”.

Statele membre monitorizează respectarea condiţiilor stabilite la articolul 70 din Regulamentul (CE) nr. 1198/2006 de către ajutoarele acordate în conformitate cu prezentul capitol, iar Comisia realizează corecţiile financiare în conformitate cu articolul 97 din acelaşi regulament dacă statele membre nu se asigură că reducerea necesară de capacitate de pescuit are loc în conformitate cu prezentul capitol.

Articolul 18Ajutoare publice pentru încetarea permanentă a activită ţilor de pescuit

1. Pe lângă dispoziţiile articolului 23 din Regulamentul (CE) nr. 1198/2006, un armator care se angajează într-o dezafectare parţială are dreptul să primească ajutor public pentru încetarea permanentă a activităţilor de pescuit pentru diferenţa dintre capacitatea retrasă şi capacitatea realocată unei nave noi.

2. Capacitatea de pescuit a noii nave nu depăşeşte 40% din capacitatea retrasă de armator.

3. Atunci când este cazul, statele membre adaptează în consecinţă licenţa de pescuit.

Articolul 19Retragerea şi realocarea capacităţii de pescuit

1. Prin derogare de la articolul 11 alineatele (3) şi (4) din Regulamentul (CE) nr. 2371/2002, statele membre au dreptul să realoce până la 25% din capacitatea retrasă permanent în contextul unui sistem de adaptare a flotei unor noi nave, în conformitate cu articolul 17.

2. Nivelurile de referinţă menţionate la articolul 12 din Regulamentul (CE) nr. 2371/2002 se stabilesc pe baza diferenţei dintre capacitatea retrasă permanent şi capacitatea realocată.

3. Nu este necesară luarea în considerare a capacităţii realocate în temeiul alineatului (1) la stabilirea de către statele membre a balanţei de intrări şi ieşiri în conformitate cu articolul 13 din Regulamentul (CE) nr. 2371/2002 al Consiliului.

4. La sistemele de adaptare a flotelor în care dezafectarea parţială se aplică la peste 33% din capacitatea iniţială a flotei, reducerea totală de capacitate în cadrul sistemului este de cel puţin 66%.

CAPITOLUL VDispozi Ţ II FINANCIARE

ARTICOLUL 20 DISPOZI ţii financiare

1. Prin derogare de la articolul 53 din Regulamentul (CE) nr. 1198/2006, contribuţia din FEP la operaţiunile finanţate în contextul prezentei acţiuni specifice respectă o limită de 95% din cheltuielile publice totale şi nu se iau în considerare în sensul limitelor menţionate la articolul 53 alineatul (3).

2. Prin derogare de la articolul 81 alineatul (1) din Regulamentul (CE) nr. 1198/2006, la cererea statului membru, Comisia acordă o a doua prefinanţare reprezentând 7% din contribuţia FEP la programul operaţional pentru perioada 2007 – 2013. Pentru programele operaţionale adoptate în 2007, cererea menţionată anterior se înaintează Comisiei cel târziu până la 31 octombrie 2008. Pentru programele operaţionale adoptate în 2008, cererea menţionată anterior se înaintează Comisiei cel târziu până la 30 iunie 2009. Aceasta poate fi repartizată pe două exerciţii financiare, în funcţie de bugetul disponibil al FEP.

3. Prin derogare de la articolul 81 alineatul (2) din Regulamentul (CE) nr. 1198/2006, în cazul în care se acordă o a doua prefinanţare în conformitate cu alineatul (2), suma totală plătită ca prefinanţare este rambursată Comisiei de către organul desemnat de statul membru dacă în baza programului operaţional nu se trimite nicio cerere de plată în termen de 24 de luni de la data la care Comisia a plătit prima tranşă a celei de-a doua prefinanţări.

CAPITOLUL VI

DISPOZIŢII FINALE

Articolul 21Norme de aplicare

Normele de aplicare a prezentului regulament pot fi adoptate în conformitate cu procedura menţionată la articolul 101 alineatul (3) din Regulamentul (CE) nr. 1198/2006.

Articolul 22Intrare în vigoare

Prezentul regulament intră în vigoare în ziua următoare datei publicării în Jurnalul Oficial al Uniunii Europene .

Prezentul regulament este obligatoriu în toate elementele sale şi se aplică direct în toate statele membre.

Adoptat la Bruxelles,

Pentru Consiliu,

Preşedinte

FI ŞĂ FINANCIARĂ LEGISLATIVĂ

Prezentul regulament al Consiliului constituie o acţiune temporară care completează măsurile prevăzute în temeiul Fondului european pentru pescuit (FEP) în Regulamentul (CE) nr. 1198/2006 al Consiliului din 27 iulie 2006. Prin urmare, prezenta fişă financiară legislativă vine în completarea fişei financiare legislative existente deja pentru Regulamentul FEP. Propunerea nu are implicaţii bugetare, cu excepţia unei modificări a profilului anual al creditelor de plată (CP) din cadrul FEP. Acest profil modificat al CP rezultă din dublarea prefinanţării potenţiale, de la 7% la 14% din valoarea totală programată în cadrul FEP.

1. DENUMIREA PROPUNERII:

Regulament al Consiliului de instituire a unei acţiuni specifice temporare care urmăreşte să promoveze restructurarea flotelor comunitare de pescuit afectate de criza economică

2. CADRUL ABM/ABB (GESTIUNE/STABILIREA BUGETULUI PE ACTIVITĂ ŢI)

Domeniul de politică în cauză: Afaceri maritime şi pescuitActivitate: 11.06 Fondul european pentru pescuit (FEP)

3. LINII BUGETARE

3.1. Linii bugetare [linii opera ţionale şi linii conexe de asistenţă tehnică şi administrativă (foste linii B.A)] inclusiv titlurile acestora:

11.0612: FEP - obiectivul „Convergenţă” şi 11.0613: FEP – în afara obiectivului „Convergenţă”

3.2. Durata ac ţiunii şi a implicaţiilor financiare:

De la data intrării în vigoare a regulamentului până la 31 decembrie 2010.

3.3. Caracteristici bugetare:

Linie bugetară | Natura cheltuielilor | Nouă | Contribuţie AELS | Contribuţie ţări candidate | Rubrica PF |

11.0612 şi 11.0613 | Cheltuieli neobligatorii | CD[6] | NU | NU | NU | Nr. 2 |

4. SINTEZA RESURSELOR

4.1. Resurse financiare

4.1.1. Sinteza creditelor de angajament (CA) şi a creditelor de plată (CP)

milioane EUR (cu 3 zecimale)

Natura cheltuielii | Secţiunea nr. | 2008 | 2009 | 2010 şi anii următori | Total |

Cheltuieli operaţionale[7] |

Credite de angajament (CA) | 8.1. | a |

Credite de plată (CP)[8] | b | 230,975 | 70,372 | -301,347 | 0,000 |

Cheltuieli administrative incluse în suma de referinţă[9] |

Asistenţă tehnică şi administrativă (CND) | 8.2.4. | c |

SUMA TOTALĂ DE REFERINŢĂ |

Credite de angajament | a+c |

Credite de plată | b+c | 230,975 | 70,372 | -301,347 | 0,000 |

Cheltuieli administrative neincluse în suma de referinţă[10] |

Resurse umane şi cheltuieli conexe (CND) | 8.2.5. | d |

Costuri administrative, altele decât resursele umane şi costurile conexe, neincluse în suma de referinţă (CND) | 8.2.6. | e |

Totalul indicativ al costului acţiunii |

TOTAL CA, inclusiv costul resurselor umane | a+c+d+e |

TOTAL CP, inclusiv costul resurselor umane | b+c+d+e | 230,975 | 70,372 | -301,347 | 0,000 |

4.1.2. Compatibilitatea cu programarea financiară

X Propunerea este compatibilă cu programarea financiară existentă.

( Propunerea duce la reprogramarea rubricii respective din perspectivele financiare.

( Propunerea poate necesita aplicarea dispoziţiilor Acordului interinstituţional[11] (referitoare la instrumentul de flexibilitate sau la revizuirea perspectivelor financiare).

4.1.3. Implica ţiile financiare asupra veniturilor

X Propunerea nu are implicaţii financiare asupra veniturilor

( Propunerea are implicaţii financiare – efectul asupra veniturilor este următorul: 4.2. Resurse umane în echivalent normă întreagă (ENI) (inclusiv funcţionari, personal temporar şi extern) – a se vedea detaliile de la punctul 8.2.1.

Nu există schimbări faţă de fişa financiară legislativă aferentă FEP.

Necesar anual | Anul n | n + 1 | n + 2 | n + 3 | n + 4 | n + 5 şi urm. |

Numărul total al resurselor umane |

5. CARACTERISTICI ŞI OBIECTIVE

Detalii privind contextul propunerii sunt prezentate în expunerea de motive şi în fişa financiară legislativă anexată la Regulamentul FEP.

5.1. Rezultat care trebuie ob ţinut pe termen scurt sau lung

Pachetul de măsuri propus vizează oferirea de sprijin excepţional şi temporar pentru persoanele şi întreprinderile care activează în sectorul pescuitului şi care sunt afectate de criza economică indusă de creşterea preţurilor la petrol în 2008 în contextul global al FEP.

5.2. Valoarea adăugată a implicării comunitare, compatibilitatea propunerii cu alte instrumente financiare şi eventuala sinergie

A se vedea fişa financiară aferentă FEP.

5.3. Obiective, rezultate estimate şi indicatori conecşi ai propunerii în cadrul gestiunii pe activităţi (ABM)

A se vedea fişa financiară aferentă FEP.

5.4. Modalită ţi de punere în aplicare (cu titlu indicativ)

( Gestiune centralizată

( direct de către Comisie

( indirect, prin delegare către:

( agenţii executive

( organisme instituite de Comunităţi, prevăzute la articolul 185 din regulamentul financiar

( organisme publice naţionale/organisme cu misiune de serviciu public

X Gestiune repartizată sau descentralizată

X cu state membre

( cu ţări terţe

( Gestiune în comun cu organizaţii internaţionale (de precizat)

Observaţii:

6. MONITORIZARE ŞI EVALUARE – NU EXISTĂ SCHIMBĂRI FAŢĂ DE FIŞA FINANCIARĂ LEGISLATIVĂ AFERENTĂ FEP

6.1. Sistem de monitorizare

A se vedea fişa financiară aferentă FEP.

6.2. Evaluare

6.2.1. Evaluare ex ante

Prezenta propunere nu are consecinţe financiare suplimentare, ci doar modifică programul plăţilor, astfel încât nu este necesară o evaluare ex-ante special pentru această propunere.

6.2.2. Măsuri luate în urma unei evaluări interimare/ex-post (lec ţii învăţate din experienţe anterioare similare)

A se vedea măsurile stabilite pentru FEP.

6.2.3. Condi ţiile şi frecvenţa evaluărilor viitoare

A se vedea măsurile stabilite pentru FEP.

7. măsuri antifraudă

A se vedea măsurile stabilite pentru FEP.

8. DETALII PRIVIND RESURSELE – NU EXISTĂ SCHIMBĂRI FAŢĂ DE FIŞA FINANCIARĂ LEGISLATIVĂ AFERENTĂ FEP

8.1. Obiectivele propunerii din punctul de vedere al costurilor financiare

Credite de angajament în milioane EUR (cu 3 zecimale)

Anul n | Anul n+1 | Anul n+2 | Anul n+3 | Anul n+4 | Anul n+5 |

Funcţionari sau agenţi temporari[13] (XX 01 01) | A*/AD |

B*, C*/AST |

Personal finanţat[14] prin articolul XX 01 02 |

Alte tipuri de personal finanţat[15] prin articolul XX 01 04/05 |

TOTAL |

8.2.2. Descrierea sarcinilor care decurg din acţiune

8.2.3. Originea resurselor umane (statutare)

( Posturi alocate în prezent pentru gestionarea programului şi care urmează a fi înlocuite sau prelungite

( Posturi prealocate în cadrul exerciţiului financiar SPA/PPB pentru anul n

( Posturi de solicitat în cadrul următoarei proceduri SPA/PPB

( Posturi de redistribuit pe baza resurselor existente în cadrul serviciului în cauză (redistribuire internă)

( Posturi necesare pentru anul n, dar care nu sunt neprevăzute în cadrul SPA/PPB pentru anul în cauză

8.2.4. Alte cheltuieli administrative incluse în suma de referin ţă (XX 01 04/05 - Cheltuieli cu gestiunea administrativă)

milioane EUR (cu 3 zecimale)

Linia bugetară (nr. şi denumire) | Anul n | Anul n+1 | Anul n+2 | Anul n+3 | Anul n+4 | Anul n+5 şi anii urm. | TOTAL |

Alte tipuri de asistenţă tehnică şi administrativă |

- intra muros |

- extra muros |

Total asistenţă tehnică şi administrativă |

8.2.5. Costul financiar al resurselor umane şi costuri conexe ne incluse în suma de referinţă.

milioane EUR (cu 3 zecimale)

Tip de resurse umane | Anul n | Anul n+1 | Anul n+2 | Anul n+3 | Anul n+4 | Anul n+5 şi anii urm. |

Funcţionari şi agenţi temporari (XX 01 01) |

Personal finanţat prin articolul XX 01 02 (auxiliari, END, personal interimar etc.) (se indică linia bugetară) |

Costul total al resurselor umane şi costuri conexe (neincluse în suma de referinţă) |

Calcul – Funcţionari şi agenţi temporari

Calcul – Personal finanţat prin articolul XX 01 02

8.2.6. Alte cheltuieli administrative neincluse în suma de referinţă milioane EUR (cu 3 zecimale) |

Anul n | Anul n+1 | Anul n+2 | Anul n+3 | Anul n+4 | Anul n+5 şi anii urm. | TOTAL |

XX 01 02 11 01 – Delegaţii |

XX 01 02 11 02 – Reuniuni şi conferinţe |

XX 01 02 11 03 – Comitete[17] |

XX 01 02 11 04 – Studii şi consultări |

XX 01 02 11 05 – Sisteme de informaţii |

2 Total alte cheltuieli cu gestiunea (XX 01 02 11) |

3 Alte cheltuieli de natură administrativă (precizaţi, indicând linia bugetară) |

Totalul cheltuielilor administrative, altele decât resursele umane şi costurile conexe (neincluse în suma de referinţă) |

Calcul - Alte cheltuieli administrative ne incluse în suma de referinţă

[1] JO C , , p. .

[2] JO C , , p. .

[3] JO L 223, 15.8.2006, p.1.

[4] JO L 358, 31.12.2002, p. 59. Regulament modificat ultima dată prin Regulamentul (CE) nr. 865/2007 (JO L 192, 24.7.2007, p. 1).

[5] Regulamentul (CE) nr. 104/2000 al Consiliului din 17 decembrie 1999 privind organizarea comună a pieţelor în sectorul produselor pescăreşti şi de acvacultură, JO L 17, 21.1.2000, p. 22.

[6] Credite diferenţiate.

[7] Cheltuieli care nu intră sub incidenţa capitolului xx 01 din titlul xx în cauză.

[8] CP reprogramate pentru plăţi în avans suplimentare reflectate în 2008 pentru toate statele membre ale căror programe operaţionale au fost adoptate în 2007 şi reflectate în 2009 pentru toate statele membre ale căror programe operaţionale vor fi adoptate în 2008. Pe durata întregii perioade de programare nu există nicio creştere netă.

[9] Cheltuieli care intră sub incidenţa articolului xx 01 04 din titlul xx.

[10] Cheltuieli care intră sub incidenţa capitolului xx 01, cu excepţia articolelor xx 01 04 sau xx 01 05.

[11] A se vedea punctele 19 şi 24 din Acordul interinstituţional.

[12] Conform descrierii din partea 5.3.

[13] Ale căror costuri NU sunt acoperite de suma de referinţă.

[14] Ale cărui costuri NU sunt acoperite de suma de referinţă.

[15] Ale căror costuri sunt incluse în suma de referinţă.

[16] Este necesar să se facă trimitere la fişa financiară legislativă specifică a agenţiei (agenţiilor) executive în cauză.

[17] Se indică tipul de comitet şi grupul de care aparţine.